

בס"ד

בס"ד

פרשת חֻקַּת, תשפ"א, מספר 1423

**איש הא-להים, מטה הא-להים ומטה אהרון**

**עמיצור ברק**

השוואת התיאור של מות אהרון, בפרשתנו, לתיאור של מות משה בחתימת התורה, מעלה שאחד ההבדלים ביניהם הוא הידיעה על מקום קבורתם. על משה נאמר בהדגשה: "וַיִּקְבֹּר אֹתוֹ בַגַּיְ בְּאֶרֶץ מוֹאָב מוּל בֵּית פְּעוֹר **וְלֹא יָדַע אִישׁ אֶת קְבֻרָתוֹ עַד הַיּוֹם הַזֶּה**" (דב' לד:ו). פרט כזה לא נאמר על אהרון:

וַיַּעַשׂ מֹשֶׁה כַּאֲשֶׁר צִוָּה ה' וַיַּעֲלוּ אֶל הֹר הָהָר **לְעֵינֵי כָּל הָעֵדָה**. וַיַּפְשֵׁט מֹשֶׁה אֶת אַהֲרֹן אֶת בְּגָדָיו וַיַּלְבֵּשׁ אֹתָם אֶת אֶלְעָזָר בְּנוֹ וַיָּמָת אַהֲרֹן שָׁם **בְּרֹאשׁ הָהָר** וַיֵּרֶד מֹשֶׁה וְאֶלְעָזָר מִן הָהָר (במ' כ:כז-כח).

והנה דבר דומה קורה למטה של משה (שנקרא פעמיים **מַטֵּה הא-להים**, ראו להלן), המופיע בפרשתנו בפעם האחרונה במקרא, לעומת המטה של אהרון, כמפורט להלן.

פרשת המרגלים מתרחשת בשנה השנייה ליציאת מצרים, ואירועי פרשתנו מתרחשים בשנה האחרונה במדבר. בין שתי נקודות זמן אלו – כ-38 שנה – התורה מתארת רק שלושה אירועים, וללא ציון מפורש של זמנם: שניים קצרים יחסית – פרשת המקושש בסוף פר' "שלח", ועניין הפרה האדומה בראש פרשתנו[[1]](#footnote-1) **– ואחד ארוך: ערעור על מנהיגותם של אהרון ומשה בפרשת "קרח"**.

ערעור דו-שלבי זה מסתיים בהבהרת מעמדו של אהרון ע"י הפריחה הניסית של מטהו, וציון התחנה האחרונה של מטה זה: "וַיְהִי מִמָּחֳרָת וַיָּבֹא מֹשֶׁה אֶל אֹהֶל הָעֵדוּת וְהִנֵּה פָּרַח **מַטֵּה אַהֲרֹן**... וַיֹּצֵא פֶרַח וַיָּצֵץ צִיץ וַיִּגְמֹל שְׁקֵדִים... וַיֹּאמֶר ה' אֶל מֹשֶׁה הָשֵׁב אֶת מַטֵּה אַהֲרֹן **לִפְנֵי הָעֵדוּת לְמִשְׁמֶרֶת**" (במ' יז:כג-כה). כך נפרד אהרון ממטהו האישי שהפך לנכס לאומי מקוּדָש לדורי-דורות.

בפרשתנו, כאמור, אהרון נפרד מעדת ישראל במותו, בעקבות פרשת מי-מריבה שבה נכשל הצמד משה ואהרון עקב השימוש השגוי **במטה של משה**, כמקובל על רבים מפרשנינו. בין אם היה המשגה בעצם ההכאה על הסלע במקום לדבר אליו, בין אם היה זה בהכאת הסלע פעמיים במקום פעם אחת:

**קַח אֶת הַמַּטֶּה** וְהַקְהֵל אֶת הָעֵדָה אַתָּה וְאַהֲרֹן אָחִיךָ **וְדִבַּרְתֶּם** אֶל הַסֶּלַע לְעֵינֵיהֶם וְנָתַן מֵימָיו... וַיִּקַּח מֹשֶׁה אֶת **הַמַּטֶּה** מִלִּפְנֵי ה' כַּאֲשֶׁר צִוָּהוּ... וַיָּרֶם מֹשֶׁה אֶת יָדוֹ וַיַּךְ אֶת הַסֶּלַע בְּמַטֵּהוּ **פַּעֲמָיִם** וַיֵּצְאוּ מַיִם רַבִּים... וַיֹּאמֶר ה' אֶל מֹשֶׁה וְאֶל אַהֲרֹן יַעַן לֹא הֶאֱמַנְתֶּם בִּי לְהַקְדִּישֵׁנִי לְעֵינֵי

בְּנֵי יִשְׂרָאֵל, לָכֵן לֹא תָבִיאוּ אֶת הַקָּהָל הַזֶּה אֶל הָאָרֶץ אֲשֶׁר נָתַתִּי לָהֶם (במ' כ:ח-כד).

ובסמוך – הגשמת המאמר: "יֵאָסֵף אַהֲרֹן אֶל עַמָּיו... עַל אֲשֶׁר מְרִיתֶם אֶת פִּי לְמֵי מְרִיבָה".

כך ה' מודיע למשה ואהרון כי מותם קרוב, ולא יוציאו את שנתם. זו גם הפעם האחרונה שהמטה של משה נזכר בתורה; משה והעם נפרדים מהמטה ככלי משמעותי-רוחני היסטורי. פחות משנה לאחר מכן נפרדים משה והעם במות משה.

ההקבלה בין שתי הפרידות הכפולות מעניינת; זו של אהרון ושל משה מהמטות האישיים שלהם, וכן הפרידות שלהם מהעם. **מטה אהרון** ממשיך להיות נוכח במשכן, המצוי במרכז המחנה, ואח"כ במקדש השוכן בלב הארץ, וכן הדבר בפרידה מהעם; גם **צאצאי** אהרון ממשיכים את דרכו, מקומו ותפקידיו המרכזיים במשכן ובמקדש "**עַד עוֹלָם"**. לעומת זאת, אין אנו יודעים מה עלה בגורל **המטה של משה** – מטה הא-להים – וכן אין אנו יודעים מה אירע באחרית צאצאי משה. ישנם רק פסוקים בודדים בספר דברי-הימים המספרים על צאצאי משה (שהיו ממונים על אוצרות המלך דויד שיועדו למקדש):

בְּנֵי עַמְרָם אַהֲרֹן וּמֹשֶׁה **וַיִּבָּדֵל אַהֲרֹן** לְהַקְדִּישׁוֹ קֹדֶשׁ קָדָשִׁים הוּא וּבָנָיו **עַד עוֹלָם** לְהַקְטִיר לִפְנֵי ה' לְשָׁרְתוֹ וּלְבָרֵךְ בִּשְׁמוֹ **עַד עוֹלָם**. וּמֹשֶׁה **אִישׁ הא-להים** בָּנָיו יִקָּרְאוּ עַל שֵׁבֶט הַלֵּוִי. בְּנֵי מֹשֶׁה גֵּרְשֹׁם וֶאֱלִיעֶזֶר. בְּנֵי גֵרְשׁוֹם שְׁבוּאֵל הָרֹאשׁ. וַיִּהְיוּ בְנֵי אֱלִיעֶזֶר רְחַבְיָה הָרֹאשׁ וְלֹא הָיָה לֶאֱלִיעֶזֶר בָּנִים אֲחֵרִים וּבְנֵי רְחַבְיָה רָבוּ לְמָעְלָה (דבה"א כג:יג-יז). וּשְׁבֻאֵל בֶּן גֵּרְשׁוֹם בֶּן מֹשֶׁה נָגִיד עַל הָאֹצָרוֹת. וְאֶחָיו לֶאֱלִיעֶזֶר רְחַבְיָהוּ... וִישַׁעְיָהוּ... וְיֹרָם... וְזִכְרִי... וּשְׁלֹמִית... הוּא שְׁלֹמוֹת וְאֶחָיו עַל כָּל אוצרות הַקֳּדָשִׁים אֲשֶׁר הִקְדִּישׁ דָּוִיד הַמֶּלֶךְ (שם כו:כד-כח).

כמו כן יש מדרש-אגדה על נכד משה שהיה "כוהן" בפרשייה של פסל מיכה: "וִיהוֹנָתָן **בֶּן גֵּרְשֹׁם בֶּן מְנַשֶּׁה** הוּא וּבָנָיו הָיוּ כֹהֲנִים לְשֵׁבֶט הַדָּנִי עַד יוֹם גְּלוֹת הָאָרֶץ" (שו' יח:ל), והמדרש גורס: לא בן מנשה אלא בן משה.

**קורות המטות האישיים בתורה**

בלי לציין במפורש, התורה מלמדת אותנו כי לאנשים חשובים, ואולי לכל גבר (במציאות של הדורות הראשונים), יש ציוד אישי הכולל גם מטה: "וַיֹּאמֶר מָה הָעֵרָבוֹן אֲשֶׁר אֶתֶּן לָּךְ וַתֹּאמֶר חֹתָמְךָ וּפְתִילֶךָ **וּמַטְּךָ**" (בר' לח:יח).

המטה הראשון שבו נעזר עם ישראל הוא כלי עץ פשוט ששימש את משה כשהיה רועה צאן:

וַיַּעַן מֹשֶׁה... וְהֵן לֹא יַאֲמִינוּ לִי... כִּי יֹאמְרוּ לֹא נִרְאָה אֵלֶיךָ ה'. וַיֹּאמֶר אֵלָיו ה' מַה זֶּה בְיָדֶךָ וַיֹּאמֶר **מַטֶּה**. וַיֹּאמֶר הַשְׁלִיכֵהוּ אַרְצָה וַיַּשְׁלִכֵהוּ... וַיְהִי לְנָחָשׁ וַיָּנָס מֹשֶׁה מִפָּנָיו. וַיֹּאמֶר ה'... שְׁלַח יָדְךָ וֶאֱחֹז בִּזְנָבוֹ... וַיַּחֲזֶק בּוֹ וַיְהִי **לְמַטֶּה** בְּכַפּוֹ (שמ' ד:א-ד).

לפתע קיבל המטה כוח ניסי!!

לאחר ח"י פסוקים הוא כבר נקרא **מַטֵּה הא‑להים!** (שם:יז-כ): "וְאֶת **הַמַּטֶּה** הַזֶּה תִּקַּח בְּיָדֶךָ אֲשֶׁר תַּעֲשֶׂה בּוֹ אֶת הָאֹתֹת... וַיִּקַּח מֹשֶׁה אֶת אִשְׁתּוֹ וְאֶת בָּנָיו... וַיָּשָׁב אַרְצָה מִצְרָיִם וַיִּקַּח מֹשֶׁה אֶת **מַטֵּה הא-להים** בְּיָדוֹ".

תכלית האותות האלה הייתה לשכנע את בני-ישראל באמיתות שליחותו של משה. עם זאת, מי שעושה בפועל את האותות הוא **אהרון**: "וַיֵּלֶךְ מֹשֶׁה וְאַהֲרֹן וַיַּאַסְפוּ אֶת כָּל זִקְנֵי בְּנֵי יִשְׂרָאֵל. וַיְדַבֵּר **אַהֲרֹן** אֵת כָּל הַדְּבָרִים אֲשֶׁר דִּבֶּר ה' אֶל **מֹשֶׁה** וַיַּעַשׂ הָאֹתֹת לְעֵינֵי הָעָם" (שם:כט-ל). לפי ההמשך, נראה שאהרון משתמש במטה שלו, שכן מתרחש נס מקביל. עוד בטרם נעשה השימוש התכליתי ב**מטה של משה** כראָיה על-טבעית (ניסית?) למקור הקדוש והא-לוהי של המסר, שצריך לעבור אל פרעה, מצטרף לסיפור העלילה גם **מטה** **אהרון**: ארבעת האותות הראשונים – הפיכת המטה לתנין ושלוש המכות הראשונות דם, צפרדע וכינים – נעשים בעזרת **מטה** **אהרון** ולא באמצעות מטהו של משה:

כִּי יְדַבֵּר אֲלֵכֶם פַּרְעֹה לֵאמֹר תְּנוּ לָכֶם מוֹפֵת, וְאָמַרְתָּ אֶל **אַהֲרֹן קַח אֶת מַטְּךָ** וְהַשְׁלֵךְ לִפְנֵי פַרְעֹה יְהִי לְתַנִּין. וַיָּבֹא מֹשֶׁה וְאַהֲרֹן... וַיַּשְׁלֵךְ אַהֲרֹן אֶת **מַטֵּהוּ** לִפְנֵי פַרְעֹה וְלִפְנֵי עֲבָדָיו וַיְהִי לְתַנִּין. וַיִּקְרָא גַּם פַּרְעֹה לַחֲכָמִים וְלַמְכַשְּׁפִים וַיַּעֲשׂוּ גַם הֵם... בְּלַהֲטֵיהֶם כֵּן. וַיַּשְׁלִיכוּ אִישׁ **מַטֵּהוּ** וַיִּהְיוּ לְתַנִּינִם וַיִּבְלַע **מַטֵּה** **אַהֲרֹן** אֶת **מַטֹּתָם** (שמ' ז:ט-יב).

וַיֹּאמֶר ה' אֶל מֹשֶׁה אֱמֹר אֶל אַהֲרֹן קַח **מַטְּךָ** וּנְטֵה יָדְךָ עַל מֵימֵי מִצְרַיִם... וְיִהְיוּ דָם... וַיַּעֲשׂוּ כֵן מֹשֶׁה וְאַהֲרֹן... וַיָּרֶם בַּמַּטֶּה וַיַּךְ אֶת הַמַּיִם... וַיֵּהָפְכוּ כָּל הַמַּיִם אֲשֶׁר בַּיְאֹר לְדָם (שם:יט-כ).

המדרש, על הכרת התודה של משה למים ולעפר שהצילוהו, ידוע, ולכן לא הוא שהיכה את היאור ואת עפר הארץ, אלא אהרון:

"וַיֹּאמֶר ה' אֶל מֹשֶׁה אֱמֹר אֶל אַהֲרֹן", א"ר תנחום למה לא לקו המים ע"י משה? א"ל הקב"ה המים ששמרוך כשהושלכת ליאור אינו דין שילקו על ידך, ...לא ילקו אלא ע"י אהרן.

רש"י: "לפי שהגן היאור על משה כשנשלך לתוכו, ...לא לקה על ידו לא בדם ולא בצפרדעים, ולקה ע"י אהרן". תיאור מכת צפרדע וכינים בתורה:

וַיֹּאמֶר ה' אֶל מֹשֶׁה אֱמֹר אֶל אַהֲרֹן נְטֵה אֶת יָדְךָ **בְּמַטֶּךָ** עַל הַנְּהָרֹת... וְהַעַל אֶת הַצְפַרְדְּעִים עַל אֶרֶץ מִצְרָיִם. וַיֵּט אַהֲרֹן אֶת יָדוֹ עַל מֵימֵי מִצְרָיִם וַתַּעַל הַצְּפַרְדֵּעַ... וַיֹּאמֶר ה' אֶל מֹשֶׁה אֱמֹר אֶל אַהֲרֹן נְטֵה אֶת **מַטְּךָ** וְהַךְ אֶת עֲפַר הָאָרֶץ וְהָיָה לְכִנִּם בְּכָל אֶרֶץ מִצְרָיִם. וַיַּעֲשׂוּ כֵן וַיֵּט אַהֲרֹן אֶת יָדוֹ בְמַטֵּהוּ וַיַּךְ אֶת עֲפַר הָאָרֶץ וַתְּהִי הַכִּנָּם בָּאָדָם וּבַבְּהֵמָה.

רש"י: "לא היה העפר כדאי ללקות על ידי משה לפי שהגן עליו כשהרג את המצרי ויטמנהו בחול ולקה על ידי אהרן".

הפעמים הראשונות שבהן התורה מציינת את השימושים במטה של **משה** הן במכות ברד, ארבה וחושך:

וַיֵּט מֹשֶׁה אֶת מַטֵּהוּ עַל הַשָּׁמַיִם וַה' נָתַן קֹלֹת וּבָרָד... . וַיֵּט מֹשֶׁה אֶת מַטֵּהוּ עַל אֶרֶץ מִצְרַיִם וַה' נִהַג רוּחַ קָדִים בָּאָרֶץ... וְרוּחַ הַקָּדִים נָשָׂא אֶת הָאַרְבֶּה. וַיֵּט מֹשֶׁה אֶת יָדוֹ... וַיְהִי חֹשֶׁךְ אֲפֵלָה בְּכָל אֶרֶץ מִצְרַיִם (שמ' ט:כג, י:יג-כב).

ביציאה ממצרים שימש המטה הזה בקריעת ים סוף, בהוצאת המים מן הצור בחורב ובניצחון על עמלק ברפידים:

וְאַתָּה הָרֵם אֶת **מַטְּךָ** וּנְטֵה אֶת יָדְךָ עַל הַיָּם **וּבְקָעֵהוּ**... וַיֹּאמֶר ה' אֶל מֹשֶׁה נְטֵה אֶת יָדְךָ עַל הַיָּם **וְיָשֻׁבוּ** הַמַּיִם עַל מִצְרַיִם עַל רִכְבּוֹ וְעַל פָּרָשָׁיו. וַיֵּט מֹשֶׁה אֶת יָדוֹ עַל הַיָּם וַיָּשָׁב הַיָּם לִפְנוֹת בֹּקֶר לְאֵיתָנוֹ (שמ' יד:טז-כז).

וַיֹּאמֶר ה'... עֲבֹר לִפְנֵי הָעָם וְקַח אִתְּךָ מִזִּקְנֵי יִשְׂרָאֵל **וּמַטְּךָ** אֲשֶׁר הִכִּיתָ בּוֹ אֶת הַיְאֹר... וְהָלָכְתָּ. הִנְנִי עֹמֵד לְפָנֶיךָ שָּׁם... וְהִכִּיתָ בַצּוּר וְיָצְאוּ מִמֶּנּוּ מַיִם... (שמ' יז:ה-ו).

ימים ספורים אח"כ מתרחשת מלחמת עמלק והמטה שביד משה משמש כמקור השראה קדוש ונקרא שוב **מַטֵּה הא-להים**: "וַיֹּאמֶר מֹשֶׁה אֶל יְהוֹשֻׁעַ בְּחַר לָנוּ אֲנָשִׁים וְצֵא הִלָּחֵם בַּעֲמָלֵק מָחָר אָנֹכִי נִצָּב עַל רֹאשׁ הַגִּבְעָה **וּמַטֵּה הָאֱ-לֹהִים** בְּיָדִי" (שמ' יז:ט).

בנקודת זמן זו אנו נפרדים זמנית מהמטה של משה למשך כ-39 שנה, עד האירוע הקשה של מי-מריבה בפרשתנו, שבו המטה משמש כגורם משמעותי מאוד, כמובא לעיל בתחילת מאמר זה.

**דף שבועי, גיליון 1423, חֻקַּת, תשפ"א**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: [dafshv@mail.biu.ac.il](mailto:dafshv@mail.biu.ac.il)

ניתן לפנות לכתובת זו ולקבל את הדף מדי שבוע בדוא"ל.

https://www.peacerun.org/static/media/uploads/global/frontpageimages/facebook.png [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \* פרופ' עמיצור ברק הוא פרופ' אמריטוס להנדסה (מים ואנרגיה) באוניברסיטת אריאל.

   1 לפי רש"י (לבמ' ז:א) יש לו תאריך: "בשני (בחודש ניסן הראשון בסיני) נשרפה הפרה". [↑](#footnote-ref-1)